b'\n_START_ARTICLE_\nJude\xc8\x9bul R\xc4\x83d\xc4\x83u\xc8\x9bi (interbelic)\n_START_SECTION_\n\xc3\x8entindere\n_START_PARAGRAPH_\nJude\xc8\x9bul se afla \xc3\xaen partea de nord a Rom\xc3\xa2niei Mari, \xc3\xaen regiunea Bucovina de sud, iar actualmente partea de sud a teritoriului s\xc4\x83u se afl\xc4\x83 \xc3\xaen jude\xc8\x9bul Suceava din Rom\xc3\xa2nia, iar partea de nord intr\xc4\x83 \xc3\xaen componen\xc8\x9ba Regiunii Cern\xc4\x83u\xc8\x9bi din Ucraina. Jude\xc8\x9bul se \xc3\xaenvecina la nord cu jude\xc8\x9bul Storojine\xc8\x9b \xc8\x99i cu o mic\xc4\x83 por\xc8\x9biune din jude\xc8\x9bul Cern\xc4\x83u\xc8\x9bi, la est cu jude\xc8\x9bul Dorohoi, la sud cu jude\xc8\x9bele Suceava \xc8\x99i C\xc3\xa2mpulung, iar la vest cu jude\xc8\x9bul Maramure\xc8\x99 \xc8\x99i cu Polonia. Jude\xc8\x9bul a fost desfiin\xc8\x9bat odat\xc4\x83 cu reforma administrativ\xc4\x83 din 6 septembrie 1950.\n_START_SECTION_\nPopula\xc8\x9bie\n_START_PARAGRAPH_\nConform datelor recens\xc4\x83m\xc3\xa2ntului din 1930 popula\xc8\x9bia jude\xc8\x9bului era de 160.778 locuitori, dintre care 55,4% rom\xc3\xa2ni, 11,1% germani, 8,7% ucraineni, 7,6% hu\xc8\x9buli, 7,2% evrei, 6,4% maghiari, 1,4% poloni \xc8\x99.a. Din punct de vedere confesional popula\xc8\x9bia era alc\xc4\x83tuit\xc4\x83 din 70,6% ortodoc\xc8\x99i, 16,2% romano-catolici, 7,2% mozaici, 2,6% luterani, 1,3% greco-catolici \xc8\x99.a.\n_START_SECTION_\nMediul urban\n_START_PARAGRAPH_\n\xc3\x8en 1930 popula\xc8\x9bia urban\xc4\x83 a jude\xc8\x9bului era de 26.693 de locuitori, dintre care 38,3% rom\xc3\xa2ni, 28,9% evrei, 23,5% germani, 4,7% ucraineni, 1,8% poloni \xc8\x99.a. Sub aspect confesional or\xc4\x83\xc8\x99enimea era format\xc4\x83 din 41,3% ortodoc\xc8\x99i, 29,1% mozaici, 23,6% romano-catolici, 3,4% greco-catolici, 2,2% luterani \xc8\x99.a._NEWLINE_\xc3\x8en anul 1930, localit\xc4\x83\xc8\x9bile urbane ale jude\xc8\x9bului aveau urm\xc4\x83toarea popula\xc8\x9bie: R\xc4\x83d\xc4\x83u\xc8\x9bi \xe2\x80\x93 16.788 locuitori, Siret \xe2\x80\x93 9.905 locuitori.'